b'\n_START_ARTICLE_\nNKP-bedriftsaviser\n_START_PARAGRAPH_\nNKP-bedriftsaviser ble utgitt av Norges Kommunistiske Parti p\xc3\xa5 en rekke sentrale arbeidsplasser p\xc3\xa5 siste del av 1920- og f\xc3\xb8rste del av 1930-tallet._NEWLINE_Midt p\xc3\xa5 1920-tallet omorganiserte NKP partiet. Mens medlemmene tidligere hadde v\xc3\xa6rt organisert i stedslag satset man n\xc3\xa5 p\xc3\xa5 \xc3\xa5 bygge opp grunnorganisasjoner p\xc3\xa5 de mest sentrale arbeidsplassene. Disse \xc2\xabbedriftscellene\xc2\xbb ga mange steder ut egne sm\xc3\xa5 aviser. Noe av stoffet i bedriftsavisene var politisk stoff fra partiet sentralt, men innholdet i de fleste ble dominert av artikler om egen arbeidsplass og egen bransje._NEWLINE_I en oversikt fra 1926 oppsummerte man at partiet alt hadde 16 bedriftsaviser i gang, med et samlet opplag p\xc3\xa5 rundt 20\xc2\xa0000 eksemplarer. Gjennom siste halvdel av 1920-tallet kom det ut 35-40 forskjellige aviser. Mange var enkle, primitive, stensilerte publikasjoner, men de st\xc3\xb8rste kom i trykt utgave. P\xc3\xa5 slutten av 1920-tallet var NKP i sterk tilbakegang, noe som ogs\xc3\xa5 preget aktiviteten i bedriftslagene og bidro til at bedriftsavisene mange steder forsvant. Samtidig konkurrerte bedriftsavisene med den vanlige avisdriften i NKP om de h\xc3\xb8yst begrensede ressursene i partiet._NEWLINE_Da NKP i 1930-1931 hadde en viss organisatorisk framgang ble det gjort nye anstrengelser for \xc3\xa5 gi ut slike aviser, og rundt 1932 hadde partiet trolig om lag 30 bedriftsaviser. Da avisene etter hvert forsvant hadde det dels sammenheng med partiets tilbakegang p\xc3\xa5 1930-tallet, dels med omleggingen av partiets politikk fra 1936. Da satset man p\xc3\xa5 \xc3\xa5 bygge en bred front mot den framvoksende fascismen, og konsentrerte kreftene p\xc3\xa5 arbeidsplassene om andre initiativ.'